Document ID: 32012R1149

ΚΑΝΟΝΙΣΜΌΣ (ΕΕ) αριθ. 1149/2012 ΤΗΣ ΕΠΙΤΡΟΠΉΣ
της 4ης Δεκεμβρίου 2012
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση των εκχυλισμάτων δενδρολίβανου (Ε 392) στη γέμιση ξηρών γεμιστών ζυμαρικών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3 και το άρθρο 30 παράγραφος 5,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο εν λόγω κατάλογος μπορεί να τροποποιηθεί σύμφωνα με τη διαδικασία που αναφέρεται στον κανονισμό (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τη θέσπιση ενιαίας διαδικασίας έγκρισης για τα πρόσθετα τροφίμων, τα ένζυμα τροφίμων και τις αρωματικές ύλες τροφίμων (2).
(3)
Σύμφωνα με το άρθρο 3 παράγραφος 1 του κανονισμού (ΕΚ) αριθ. 1331/2008, ο ενωσιακός κατάλογος προσθέτων τροφίμων μπορεί να επικαιροποιείται, είτε με πρωτοβουλία της Επιτροπής είτε κατόπιν αίτησης.
(4)
Όσον αφορά τη χρήση των εκχυλισμάτων δενδρολίβανου (E 392) ως αντιοξειδωτικού στη γέμιση ξηρών γεμιστών ζυμαρικών, υποβλήθηκε αίτηση έγκρισης και διαβιβάστηκε στα κράτη μέλη.
(5)
Τα αντιοξειδωτικά είναι ουσίες οι οποίες προστατεύουν τα τρόφιμα από τις αλλοιώσεις που προκαλούνται από την οξείδωση, όπως το τάγκισμα των λιπών και οι μεταβολές χρώματος. Τα εκχυλίσματα δενδρολίβανου (Ε 392), όταν χρησιμοποιούνται στη γέμιση των ξηρών γεμιστών ζυμαρικών, βελτιώνουν τη σταθερότητα των λιπών και των ελαίων στη συνταγή (π.χ. του φυτικού ελαίου, του λίπους στο κρέας, των συστατικών των τυριών και των γαλακτομικών προϊόντων) καθ’ όλη τη διάρκεια της διατήρησης του προϊόντος. Η γεύση των ξηρών γεμιστών ζυμαρικών σταθεροποιείται περισσότερο χωρίς οργανοληπτικά ελαττώματα και τα προβλήματα που προκαλεί η οξείδωση των λιπών.
(6)
Η Ευρωπαϊκή Αρχή για την Ασφάλεια των Τροφίμων αξιολόγησε τη χρήση των εκχυλισμάτων δενδρολίβανου ως προσθέτου τροφίμων (3). Με βάση τα περιθώρια ασφάλειας που προσδιορίζονται χρησιμοποιώντας τα επίπεδα στα οποία δεν παρατηρούνται δυσμενείς επιδράσεις (NOAEL) (4) από τις διάφορες μελέτες, στις οποίες γενικά τα NOAEL ήταν τα υψηλότερα επίπεδα δόσης που δοκιμάστηκαν, και χρησιμοποιώντας εκτιμήσεις συντηρητικής διαιτητικής έκθεσης, συμπεραίνεται ότι η χρήση των εκχυλισμάτων δενδρολίβανου που περιγράφεται στην επιστημονική γνώμη για τις προτεινόμενες χρήσεις και επίπεδα χρήσης δεν εγείρει λόγους ανησυχίας. Η επιπλέον πρόσληψη βάσει της νέας χρήσης στη γέμιση των ξηρών γεμιστών ζυμαρικών δεν αυξάνει σε σημαντικό βαθμό τη συνολική πρόσληψη. Επομένως, κρίνεται σκόπιμο να επιτραπεί η χρήση των εκχυλισμάτων δενδρολίβανου (Ε 392) ως αντιοξειδωτικού στη γέμιση των ξηρών γεμιστών ζυμαρικών.
(7)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου προσθέτων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης των εκχυλισμάτων δενδρολίβανου (E 392) ως αντιοξειδωτικού στη γέμιση των ξηρών γεμιστών ζυμαρικών αποτελεί επικαιροποίηση του εν λόγω καταλόγου η οποία δεν ενδέχεται να έχει επίδραση στην ανθρώπινη υγεία, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
(8)
Σύμφωνα με τις μεταβατικές διατάξεις του κανονισμού (ΕΕ) αριθ. 1129/2011 της Επιτροπής, της 11ης Νοεμβρίου 2011, για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων (5), το παράρτημα II με το οποίο θεσπίζεται ενωσιακός κατάλογος προσθέτων τροφίμων που εγκρίνονται για χρήση σε τρόφιμα και καθορίζονται οι όροι χρήσης τους εφαρμόζεται από την 1η Ιουνίου 2013. Προκειμένου να επιτραπεί η χρήση των εκχυλισμάτων δενδρολίβανου (E 392) στη γέμιση των ξηρών γεμιστών ζυμαρικών πριν από την ημερομηνία αυτή, είναι αναγκαίο να καθοριστεί εγγύτερη ημερομηνία εφαρμογής όσον αφορά το συγκεκριμένο πρόσθετο τροφίμων.
(9)
Επομένως, το παράρτημα II του κανονισμού (ΕΚ) αριθ. 1333/2008 θα πρέπει να τροποποιηθεί ανάλογα.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Δεκεμβρίου 2012.

Labels: 0
3
17